text: Gaderøveri ved højlys dag
  07 september 2011 kl. 06.18
  En 43-årig kvinde fra Kolding blev tirsdag eftermiddag udsat for et røveri på åben gade. Røveriet skete ved butikscentret ved Skovparken på Lærkevej i Kolding, skriver Radio VLR.
  Tre kvinder af mellemøstlig udseendende antastede den 43-årige og skubbede hende rundt og fravristede hendes pung.
  - De tre kvinder stak af i et køretøj, oplyser vagtchef hos Sydøstjyllands Politi, Henrik Dam.
  Den ene kvinde beskrives som 45-50 år, 155-170 centimeter høj, kraftig af bygning. Hun var iført en blå trøje med hvide prikker på.
  Den anden kvinde beskrives som 165-170 centimeter høj, mens der ikke er noget signalement af den tredje røver.
  Sydøstjyllands Politi hører gerne fra vidner på servicenummer 1-1-4.
  